Tregtia e SHBA me Kubën
Për disa kubano-amerikanë tregtia mes të dy vendeve sjell me vete kujtime të dhimbshme
Vendimi i Presidentit Barack Obama për të lehtësuar kufizimet ndaj tregtisë së Shteteve të Bashkuara me Kubën, po tërheq mjaft vëmendjen e komunitetit të biznesit. Shumë kompani po përpiqen të hyjnë në vendin e fundit komunist të Amerikës Latine. Por emigrantët kubanë të vendosur në Miami prej vitesh, i thanë korrespondentes së Zërit të Amerikës Sharon Behn, se ky lajm është sa i gëzuar, edhe i dhimbshëm për ata që ju desh të largohen nga vendi i tyre, duke lënë pas gjithshka. Kur Jorge Valdez ishte 8 vjeç, ai bashkë me familjen u larguan nga Kuba, vetëm me një çantë me rroba në shpinë. Tani atij i kanë mbetur vetëm disa fotografi të vjetra dhe kujtime të shumta. Sot, Jorge Valdez është pronar i suksesshëm i një dyqani purosh në Miami, “Sabor Havana”, ku ai shet prodhime kryesisht të familjeve të larguara nga Kuba. Sot ata përdorin duhan tjetër për të prodhuar puro të klasit të lartë. Zoti Valdez thotë se njerëzit për vite me radhë kanë bërë kontrabandë me purot nga Kuba. Por tani, kompani të mëdha po planifikojnë për ditën kur do të hapen tregjet kubane dhe ai pret që të shtohen shitjet në dyqanin a tij. Andy Consuegra, pronar i një dyqani pijesh alkoolike, thotë se në mbarë Miamin, qendër e kubano-amerikanëve, heqja e embargos me Kubën do të rriste ndjeshëm shitjen e verës dhe pijeve të tjera në Karaibe. Andy Consuegra thotë se deri tani, kompani të mëdha evopriane kanë dominuar tregun, ngaqë ato nuk kanë qenë nën embargon ekonomike amerikane. Businesmenë si Consuegra dhe Valdez presin me kënaqësi mundësitë që do të krijojë tregtia e lirë me Kubën. Por Valdez thotë se ka për të qenë e vështirë të harrohet e kaluara. Valdez thotë, se edhe në se do të kishte mundësi, ai nuk do të donte të kthehej në vendin komunist. Ai thotë se është i kënaqur ta kalojë kohën me miqtë dhe klientët e tij në këtë copëz Kube këtu, në Miami.